Stormen Malik har for alvor taget til i styrke lørdag aften. Og det har blandt andet betydet, at Nordjyllands Politi modtager rigtigt mange anmeldelser fra hele politikredsen både på 112 og 114 om blandt andet flyvende tagsten, væltede træer, byggematerialer, der flyver rundt, løse genstande, med mere. Derfor fraråder Den Lokale Beredskabsstab, der koordinerer indsatsen i Nordjyllands Politikreds, nu kraftigt, at man bevæger sig udendørs. - Det betyder, at det kan være forbundet med fare at tage ophold udendørs. Så vi opfordrer alle i Nordjylland til at blive indendørs eller søge indenfor og blive der, indtil stormen driver over. - Lad være med at køre eller gå ud, siger vicepolitiinspektør Anders Uhrskov, som leder Den Lokale Beredskabsstab, i en pressemeddelelse lordag aften. Ring kun ved akut fare Nordjyllands Politi opfordrer til, at man kun ringer 112, hvis der er akut fare på færde. Andre henvendelser skal gå politiets servicetelefon på 114. - Men vi har travlt i øjeblikket. Ring kun til os, hvis det er nødvendigt,” siger Anders Uhrskov.

Opsummering:
- Bliv indenfor - det kan være forbundet med fare at bevæge sig ud i stormen, lyder det lørdag aften fra den lokale beredskabsstab, som koordinerer indsatsen under stormen Malik.